Jürgen Ligi		
Rahandusministeerium	
	
 	04.02.2026 nr 1-12/120 - 1	

	

	
Pöördumine		

Austatud Jürgen Ligi	

Tallinna Linnavalitsus tänab Rahandusministeeriumit ja Riigi Kinnisvara Aktsiaseltsi (edaspidi RKAS) senise infovahetuse ning koostöö eest Lai tn 39 // 41 kinnisasjaga (registriosa nr 242601, katastritunnus 78401:101:1380) seotud küsimustes.
Käesolevaga edastame ülevaate seni toimunud aruteludest ning uuendame Tallinna linna ettepanekut Lai tn 39 // 41 kinnisasja tasuta Tallinna linnale võõrandamiseks.
Tallinna linn on alates 2023. aastast väljendanud huvi eelmainitud kinnistu tasuta omandamise vastu eesmärgiga rajada hoonesse haridus- ja huvialategevuseks sobivad ruumid. Lähtume sellest, et tegemist on ühiskondlike ehitiste maa sihtotstarbega kinnistuga ning hoone paikneb Tallinna linna haridusliku taristu seisukohalt strateegiliselt sobivas asukohas.
Toome välja varasemad tegevused ja asjaolud. 18.07.2023 esitas Tallinna Linnavalitsus Regionaal- ja Põllumajandusministeeriumile taotluse kinnistu tasuta võõrandamiseks Tallinna linnale. Tookord andis Rahandusministeerium 30.08.2023 vastuskirjaga teada, et kinnistu tasuta võõrandamine ei ole kooskõlas riigi eesmärkidega ning kinnistu anti Vabariigi Valitsuse 30.11.2023 korralduse nr 292 alusel RKAS-le, kui riigile mittevajaliku varana müügiks või kasutusse andmiseks.
Tallinna Linnavalitsus pöördus taas 04.12.2024 kirjaga nr 1-12/1370-1 Rahandusministeeriumi poole ettepanekuga kaaluda Lai tn 39 /  41 hoone tasuta võõrandamist Tallinna linnale, tuginedes haridusvaldkonna vajadustele ning riigi kui hariduse rahastaja rollile. Sama kirjaga andis linn teada ning selgitas, et Vanalinna Hariduskolleegiumi õppetöö on killustatud kuue hoone vahel, mis muudab õppekorralduse keerukaks ja et Lai tn 39 // 41 hoone võimaldaks koondada alg- ja põhikooli õpilased ühe katuse alla, luues seeläbi paremad tingimused nii õpilastele kui õpetajatele. Lisaks andis linn ministeeriumile teada, et Lai tn 39 // 41 hoonesse on võimalik rajada viie paralleeliga põhikool umbes 1200 õpilasele, mis leevendaks ka kesklinna ja Kalaranna piirkonna koolikohtade puudust.
Toona tegi linn Rahandusministeeriumile ettepaneku tõsta kinnisasi RKAS-i bilansist Rahandusministeeriumi bilanssi kapitali vähendamise teel ning seejärel kaaluda kinnistu Tallinna linnale tasuta võõrandamist riigivaraseaduse alusel, selgitades, et tegemist oleks investeeringuga haridusvõrgu parendamisse.
Rahandusministeerium teatas oma 07.01.2025 vastuskirjas nr 12.3-1/5468-2 linnale, et ei pea nimetatud kinnistu tasuta võõrandamist poliitiliselt ega eelarveliselt põhjendatuks ning tegi ettepaneku alustada RKAS-ga läbirääkimisi kinnistu omandamise või kasutusse võtmise osas.
Lähtudes Rahandusministeeriumi soovitusest, edastas Tallinna linn RKAS-le ettepaneku kaaluda võimalust seada Lai tn 39 // 41 kinnisasjale hoonestusõigus Tallinna linna kasuks ning esitas soovi saada ülevaadet hoonestusõiguse võimalikest tingimustest.
RKAS vastas 07.04.2025 pakkumisega, milles hoonestusõiguse aastatasuks pakuti 7% maa väärtusest. Tallinna Linnavalitsuse hinnangul ei ole selline tasu ühiskondlikele funktsioonidele mõeldud hoone puhul proportsionaalne ega arvesta hoone tänast seisukorda ning linna olulist investeerimisvajadust hoone kohandamisel hariduslikel eesmärkidel kasutamiseks.
Linn tegi RKAS‑le pakkumise hoonestusõiguse aastatasuks kehtestada 110000 eurot, mis vastab 2% maa maksustamishinna protsendimäärale. Lisaks selgitas Tallinna linn, et hoone tagastamise kohustuse puhul ei ole mõeldud hoone taastamist büroohoonena, vaid tavapärast heakorrastatud seisukorda, mis võimaldab hoonel jätkuvalt täita haridus- ja huvitegevuste funktsiooni.
Tookordsed läbirääkimised RKAS-i ja Tallinna linna vahel luhtusid kuna osapooli rahuldava kokkuleppeni kahjuks ei jõutud.
Arvestades Tallinna linna vajadust rajada kesklinna piirkonda täiendav munitsipaalkool, soovib Tallinna linn jätkata konstruktiivset dialoogi ning leida koostöös riigiga mõistlik lahendus, mis teeniks avalikke huve ning vastaks linna pikaajalistele eesmärkidele.
Kõiki eeltoodud asjaolusid arvesse võttes, palume Rahandusministeeriumil veelkord kaaluda ja leida võimalus Lai tn 39 // 41 kinnisasja tasuta Tallinna linnale võõrandamiseks.
Tallinna linn kinnitab omalt poolt, et on valmis viivitamata alustama sisulisi läbirääkimisi, et leida osapooltele sobiv ja õiglane lahendus.

	
Lugupidamisega	

	
	
(allkirjastatud digitaalselt)	
Andrei Kante	
abilinnapea

	

	

Inga Klavan-Tensing
6404289 inga.klavan-tensing@tallinnlv.ee